Prāts un jūtīgums
"Prāts un jūtīgums" (angļu: Sense and Sensibility) ir 1995. gada ASV vēsturiska drāmas filma, kuras režisors ir Ans Lī, kuram tā ir pirmā uzņemtā filma ASV. Filmas scenārija autore ir Emma Tompsone un tā ir balstīta uz Džeinas Ostinas 1811. gada romānu "Prāts un jūtas". Filmā galvenās lomas atveido Emma Tompsone, Elans Rikmens, Keita Vinsleta un Hjū Grānts. Filma stāsta par trīs māsām, kuras, pēc tēva nāves, tiek izliktas no mājas un nonāk sliktā finansiālā stāvoklī. Filmas "Prāts un jūtīgums" pirmizrāde notika 1995. gada 13. decembrī. Filma guva finansiālus panākumus, nopelnot 135 miljonus ASV dolāru pie 16 miljonu dolāru budžeta. Filma saņēma arī lielu kritiķu atzinību un vairākas balvas. Filmu nominēja 68. Kinoakadēmijas balvai septiņās kategorijās, tai skaitā kategorijās "Labākā filma" un "Labākā aktrise galvenajā lomā" (Tompsone), saņemot to kategorijā "Labākais adaptētais scenārijs". Filma saņēma arī Zelta globusa balvu kategorijā "Labākā drāmas filma" un BAFTA kino balvu kategorijā "Labākā filma". Tīmekļa vietnē Rotten Tomatoes filmai ir 97% vērtējums. Mūsdienās filma tiek uzskatīta par vienu no vislabākajām Ostinas grāmatu adaptācijām.